Man eet toe piesang-kunswerk van R1,7 miljoenMaurizio Cattelan se kunswerk ŉ Piesang wat met kleeflint teen ŉ muur vasgeplak is en as ŉ kunswerk vir $120 000 (ongeveer R1,7 miljoen) verkoop is, is Saterdag verorber. Uitvoerende kunstenaar David Datuna het ŉ video van sy happie op Instagram gedeel met die byskrif “Hungry Artist”. Tydens die Art Basel Miami Show stap hy na die piesang toe, haal dit van die muur af, en verorber die kunswerk voor die ander besoekers wat hom stom aankyk. “Ek is dol oor Maurizio Cattelan se kuns en ek hou baie van hierdie installasie. Dis heerlik,” het Datuna bygevoeg. David Datuna verorber die kunswerk Die betrokke piesang is deel van ŉ kunswerk deur Cattelan, ŉ Italiaanse kunstenaar wat veral bekend is vir ŉ goue toilet wat onlangs tydens ŉ uitstalling in Londen gesteel is. Die kunsgalery Perrotin het Vrydag drie weergawes van die piesang-kunswerk verkoop vir minstens $120 000. Dit het groot omstredenheid in die kunsbedryf veroorsaak. “[Datuna] het nie die kunswerk vernietig nie. Die piesang was die idee,” het Lucien Terras, direkteur van museumbetrekkinge aan die Miami Herald gesê. Volgens hom het die kopers elkeen ŉ sertifikaat van egtheid gekoop wat hulle eienaarskap gee van die idee – die bedoeling is dat die piesang vervang moet word. https://www.instagram.com/p/B5yIFp2hyE-/ Klik hier as die video nie direk in jou webblaaier wil speel nie